La CUP ha interpel·lat Unides Podem i els comuns perquè "no tanquin files amb el PSOE, amb l'Exèrcit ni amb la monarquia corrupta" i que mostrin posicionaments "des de l'esquerra" en la gestió del coronavirus perquè no s'apliquin "receptes neoliberals". Així, els cupaires els han estès la mà per fer força "des de fora" perquè canviïn aquesta línia política. En la primera roda de premsa telemàtica que els anticapitalistes han ofert des de l'inici del confinament, la diputada al Parlament Natàlia Sànchez ha explicat que la diputada Mireia Vehí assistirà al ple de dimecres al Congrés en què s'ha de votar la pròrroga de l'estat d'alarma. Amb tot, encara no han decidit el seu sentit de vot, tot i que en són "crítics". Vehí, que no ha tingut contacte amb cap positiu per la covid-19, hi assistirà per exposar "les crítiques" a la gestió del govern espanyol davant aquesta crisi i davant la impossibilitat que puguin participar-hi de forma telemàtica. Els anticapitalistes estudien el decret "amb detall" per poder donar un missatge des de la cambra baixa però admeten que és poc probable que el vot sigui favorable a la pròrroga de l'estat d'alarma. I ho és perquè són crítics amb les mesures de l'executiu PSOE-Unides Podem, que, a més, s'exhibeixen amb un discurs "ultramilitaritzat". "Tenim clar que el que planteja la crisi és el dilema entre la bossa o la vida, i sempre triarem la vida", ha advertit la diputada, que veu "de sentit comú" que les empreses es coresponsabilitzin de la situació tot mantenint el sou als seus treballadors.  Mitjançant un directe a Youtube, Sànchez ha advocat per aturar "qualsevol activitat productiva no prioritària" per frenar els contagis. Ha lamentat que "milers de treballadors assisteixen al seu lloc de treball per por a ser acomiadats o per poder arribar a final de mes" i per això ha exigit el confinament total, amb el final de tota activitat productiva no essencial. Amb tot, ha dit que sense mesures polítiques que coresponsabilitzin les empreses en manteniments de sous no té cap sentit aplicar una decisió d'aquest calibre de manera unilateral. "No podem fer crides al confinament total sense garantir les mesures que donin cobertura als treballadors", ha argumentat. La CUP demana a Vergés que expliqui quin control hi ha sobre la privada i de quants llits es disposa Els anticapitalistes han demanat a la consellera de Salut, Alba Vergés, que expliqui "quin control" té el Departament sobre la sanitat privada i exactament de quants llits disposa. També ha demanat que el CatSalut intervingui de manera immediata la intervenció pública de les residències privades de gent gran un cop s'aprovi l'autorització a la Generalitat per fer-ho. Reclamen que la intervenció pública vagi acompanyada d'una dotació necessari a les treballadores i que hi hagi més personal, per si es fan aïllaments. Entre altres, volen més tests de detecció entre aquest grup de població.

Summary: La CUP demana a Podem i comuns que no tanquin files amb el PSOE ni l'Exèrcit i que no apliquin "receptes neoliberals"


L'institut Català de Paleoecologia Humana i Evolució Social (IPHES), vinculat a la Universitat Rovira i Virgili (URV), porta la prehistòria a centres tutelats. Aquestes sessions de reforç, que van començar al novembre i s'allargaran fins a finals de febrer, arriben a més d'una trentena de joves. Apropar la prehistòria a infants i adolescents que viuen en Centres Residencials d'Acció Educativa de Tarragona i Reus (CRAES) és l'objectiu d'aquests tallers i demostracions didàctiques sobre evolució humana que imparteix un arqueòleg de l'IPHES. La iniciativa, s'emmarca en el projecte 'Extended Learning Time III: Contribuyendo a generar vocaciones científicas en Centros Tutelados', que lidera el grup de recerca Metodologia de la Recerca Educativa amb Impacte Social (MEDIS) de la URV i en el qual hi pren part, de forma voluntària, personal investigador de la institució i de l'Institut Català d'Investigació Química (ICIQ). Així, els joves reben formació de vàries disciplines científiques amb l'objectiu de motivar-los.

Summary: L'IPHES apropa la prehistòria a nens i joves de centres tutelats de Tarragona i Reus


La franja de la tarda del segon dia de vaga al Metro de Barcelona ha acabat a les 18.00 h. Des de Transports Metropolitans de Barcelona (TMB) s’explica que, en general, la xarxa ha absorbit sense dificultats el passatge, sensiblement més baix de l’habitual, i no ha estat necessari aplicar mesures de regulació. Les dades provisionals de validacions indiquen que entre les 16.00 h i les 18.00 h el descens de validacions respecte d’un dia feiner normal ha estat del 33%. En l’acumulat des de les 05.00 h fins a les 18.00 h, la reducció de passatge se situa en el 24%.  Al llarg del dia d’ahir, primera de les quatre jornades de vaga convocades per la plantilla, es va registrar un 22% menys de validacions de les esperades en un dia feiner, percentatge equivalent a més de 280.000 viatges no realitzats. Pel que fa al servei, s’ha prestat d'acord amb el decret de mínims del departament de Treball, Afers Socials i Famílies, que fixava un 40% de l'oferta per a la franja de les 16.00 h a les 18.00 h.  TMB alerta que entre les 18.00 h i les 20.30 h el servei també és inferior a l’habitual a la tarda d’un dia laborable, ja que a les 20.30 h comença una nova franja de vaga i no hi ha temps material per fer la sortida i la retirada ordenada dels trens que no tinguin assignats serveis mínims.

Summary: Acaba la vaga de la tarda al Metro de Barcelona amb un descens de validacions del 33%


El conseller de Justícia destituït i membre de la candidatura d'ERC a les eleccions, Carles Mundó, ha reaccionat a la sanció que la direcció de la presó d'Estremera hauria imposat a Oriol Junqueras per concedir una entrevista a RAC 1. "Quin abús! Avui també serem la teva veu Oriol", ha piulat Mundó al seu compte de Twitter en conèixer la notícia.  Mundó ha fet aquestes declaracions després de votar al seu col·legi electoral de Gurb (Osona).  La sanció s'imposaria per l''entrevista a Junqueras que va ser emesa el 18 de setembre i per un àudio seu que va ser emès el 16 de desembre a Barcelona.

Summary: Mundó, sobre el confinament de Junqueras: "Quin abús! Avui també serem la teva veu Oriol"


Ha mort als 93 anys Salvador Sunyer i Aimeric, alcalde de Salt des del 1983 fins al 1991. Sunyer, pare del director del festival Temporada Alta, del mateix nom, va tenir una carrera política que també el va dur al Congrés dels Diputats i al Senat. En concret, a les eleccions generals espanyoles de 1977 va ser escollit senador per la província de Girona amb l'Entesa dels Catalans. Va deixar el càrrec dos anys més tard. Al Parlament de Catalunya va ser diputat pel PSC-PSOE a les eleccions del 1980, alhora que va ser nomenat membre de la Junta Permanent del Català. A banda de les dues legislatures a l'alcaldia de Salt, el 1986 va ser nomenat president del Fons Català de Cooperació al Desenvolupament. El 1994 va rebre la Creu de Sant Jordi. Sunyer va començar a treballar amb catorze anys com a auxiliar a la Farmàcia Ribes de Girona. Entre el 1940 i el 1955 va treballar en els moviments de joventut d'Acció Catòlica, i el 1959 va dirigir l'Agrupació Estil, espai teatral del Patronat Parroquial Saltenc. El 1964 va fer per correu el curs de professor de català de la Junta Assessora d'Ensenyament de Català (JAEC), vinculada a l'Institut d'Estudis Catalans i va treure els títols elemental i mitjà el 1965. Un cop va obtenir el títol, va treballar per l'ensenyament del català a tots els àmbits educatius, des de l'Escola Normal de Girona a col·legis privats. Fins a la seva jubilació va treballar en la Cambra de Comerç i Indústria de Girona. Durant la transició democràtica va donar diverses conferències i va publicar nombrosos articles sobre el català i la seva problemàtica en l'ensenyament. Va ser fundador i secretari del premi Prudenci Bertrana.

Summary: Mor als 93 anys Salvador Sunyer, alcalde de Salt del 1983 al 1991


L’equip de govern de Santa Margarida i els Monjos, format pel PSC, ha emès un comunicat on assegura  que havia avisat els regidors d’ERC i PA-CUP que l’Ajuntament no estaria obert el 6-D perquè “es tractava d’una jornada festiva establerta en el calendari de festes que no depenen del municipi -les marca l'estat o la Generalitat - i no hi havia personal municipal per garantir l’accés a l’edifici.  Tret de la policia local que treballa les 24 hores del dia, els 365 dies l’any.” El text també recorda als regidors independentistes que “en cap cas van demanar el permís corresponent per dur a terme cap acte reivindicatiu, ni per muntar cap parada, ni per enfilar-se al balcó de la casa de la vila per penjar les estelades. Va ser llavors quan va intervenir la Policia Local”. L’equip de govern considera que “és necessari fer actes de reivindicació però des de conductes cíviques i amb respecte a la institució que també representen com a regidors electes”.  El comunicat està relacionat amb “les accions protagonitzades pels grups municipals d’ERC i Poble Actiu- CUP el passat 6 de desembre”, dia de la Constitució. Els dos regidors d’ERC i els dos de la CUP van acusar aquell dia el govern del PSC de no deixar-los entrar a l’Ajuntament per treballar, segons van explicar a través de les xarxes socials. Els 4 regidors independentistes van penjar dues estelades al balcó, “fet que ha estat ràpidament reconduït per les forces d’ordre locals”, segons van detallar al Facebook.  El govern del PSC constata a través del comunicat que “ambdós grups no treballen a l’Ajuntament a diari, sinó que assisteixen a òrgans col·legiats remunerats (plens i comissions informatives) i tenen uns horaris d’atenció setmanal com la resta de grups, mai fins ara si coincideix amb festiu”.

Summary: El govern de Santa Margarida i els Monjos recorda a ERC i CUP que no tenien permís per penjar estelades a l'Ajuntament


El Festival Acústica de Figueres ha tancat la seva quinzena edició amb 100.000 espectadors, la xifra més alta des de que es va iniciar. Aquest any han destacat els concerts de Kiko Veneno, Adrià Puntí o el que es va viure divendres amb una quinzena de grups catalans compartint escenari per primera vegada sota el nom de “la banda sonora del nostre país”. Una edició que el director del festival, Xavi Pascual, qualificava de “la millor de la història” i que ha fet possible superar els 95.000 espectadors del 2015. A més Pascual destacava l'emoció d'alguns dels concerts, especialment el de Kiko Veneno de qui diu que és un "figuerenc accidental" però que ara guarda un lligam cultural amb la ciutat. Però les bones xifres topen amb la incertesa de la propera edició que ara mateix està a l'aire. Pascual definia com una “sensació d'incertesa” no tenir el contracte signat de cares a l'any vinent, malgrat que el model de l’Acústica ha funcionat. “És un somni que tenia com a figuerenc i espero que el festival no es mogui de la ciutat”, afirmava el director del festival, que això sí, ha deixat clara que “si no es pot fer a Figueres, s'hauran de buscar altres vies”. La quinzena edició del festival ha estat una barreja d'emocions, satisfacció i també “d'incertesa” reconeixia Xavi Pascual perquè ara mateix hi ha el dubte de saber si es podrà fer o no de cares a l'any vinent. “No és un problema de diners, si no de com es garanteix la continuïtat d'un festival privat”, comentava Pascual. La realitat és però que aquest any s'ha arribat a la xifra de 100.000 espectadors, 5.000 més que el 2015 i ha batut tots els rècords possibles. Entre els concerts amb més afluència de públic hi ha hagut el de Macaco a la Rambla i que tancava la nit de dissabte, el que va agrupar quinze grups catalans el divendres a l'escenari principal sota el nom de “la banda sonora del nostra país” o el d'Adrià Puntí que va estar pletòric a la Plaça Catalunya.  Però des de l’organització destaquen les emocions que s’han reproduït en aquesta edició de l’Acústica. El retorn de Kiko Veneno a la ciutat que el va veure néixer i que ja el té com un referent va ser un dels moments àlgids del festival. També el seguit d'agraïments que els artistes han fet cap a l'organització. El cantautor Joan Colomo que va crear una sintonia pel festival, el mural que va pintar Santos de Veracruz durant el concert de Muchachito Bombo Infierno o fins i tot el dia que les actuals Macedònia van acomiadar-se dels escenaris amb el concert a les Rambles i on lrganització els va regalar un ram de flors a totes les components. Parlar amb les institucions El fet que no estigui tancat un contracte de cares a l’any vinent fa que quedi en suspens la possibilitat de viure una setzena edició del festival a Figueres. En aquest sentit, Pascual ha dit que el que toca fer ara és parlar amb les institucions i “treballar plegats” per mantenir-lo. Tant l'Ajuntament com l'organització estan d'acord en que l'Acústica es mantingui a Figueres i ara falta que la resta d'actors implicats s'hi impliquin i s'arribi a un acord pel 2017 Èxit de l'Acustiqueta Un dels plats forts del festival dedicat als més petits era l'espectacle inèdit que es presentava a Figueres entre el Tortell Poltrona i l'Albert Pla que va ser un èxit rotund. "Pronostico que serà un dels grans èxits del teatre familiar" explica Pascual que va lloar la figura dels dos artistes que han sabut trobar un format nou, fresc i innovador. Un espectacle que de moment ja té assegurades vàries funcions a l'Auditori de Girona per Nadal. Les Macedònia van ser l'altre plat fort en la cinquena edició de l'Acustiqueta i van tornar a emplenar l'escenari de la Rambla amb milers de seguidors que van embogir amb el grup. La traca final l'ha posat l'Orquestra Di-versiones que ha tancat una Acustiqueta que ha tingut molt bona acollida. Inimaginable fa 15 anys L’Acústica ja ha complert quinze anys i des de l’organització reconeixen que mai s’haurien arribat a imaginar la quantitat de gent que arriba a moure i el fenomen en que s’ha convertit un festival que cada any que passa millora les seves xifres. El seu director recorda que tot va començar volent emplenar les places properes al museu Dalí amb concerts amb format acústic i s’ha acabat convertint amb un festival de referència en el panorama musical del país. “Veure les riuades de gent fins el final de la Rambla era inimaginable fa quinze anys”, assegura Pascual que reconeix que ha complert el somni que tenia quan va posar en marxa la primera edició del Festival Acústica. Aposta pels grups emergents Aquesta edició de lcústica ha comptat  amb la participació de grups com Animal o Doctor Prats que han presentat a Figueres el seu primer treball. També hi ha estat altres com Est Oest, Pantaleó o Mata Delmont amb un so més independent, a més dels semifinalistes del Sona 9 que han pogut fer els seus primers concerts de gran format. Així l'Acústica torna a fer una aposta per els grups emergents. També han destacat les propostes complementàries a la música com l'Acústica Mrket, els Food Trucks o la Fira del Disc de Col•leccionista.

Summary: L'Acústica de Figueres tanca la quinzena edició amb rècord d’espectadors i un futur incert


Els organitzadors asseguren que la cita mantindrà el 100% del cartell previst ACN Sabadell.-El festival Embassa't de Sabadell s'ha ajornat a causa del coronavirus. La cita musical se celebrarà el cap de setmana del 10 i 11 d'octubre, segons han informat a l'ACN els responsables de l'esdeveniment. En aquesta mateixa línia, han indicat que es mantindran tots els artistes i formacions anunciades, amb Manel com a cap de cartell i presentant el seu últim treball, 'Per la bona gent'. Així mateix, hi actuaran Javiera Mena, la cantant angolesa Pongo, el grup Los Pilotos, i els cantautors Núria Graham i Ferran Palau, entre molts d'altres. Pel que fa a la ubicació, no variarà, i se seguirà duent a terme al recinte de la Bassa de Sant Oleguer de Sabadell. Aquest festival estava previst pel 12 i 13 de juny. Tot i el canvi de dates, l'Embassa't seguirà oferint el Pack Sant Jordi, que aprofita la festivitat catalana per posar a la venda, del 23 al 26 d'abril, dos abonaments a un preu de 80 euros. També és possible comprar l'abonament simple a partir de 44 euros.  A banda, per primera vegada, s'ha creat el Pack Hotel que, per 192 euros, inclou dos abonaments per al festival i dues nits per a dues persones a l'Hotel Urpí de Sabadell. A més, els responsables del festival han impulsat l'Embassa't A EL BUIT, una proposta que premiarà les persones que ja tenen el seu abonament o que l'adquireixin abans del 31 de maig.  "Se sortejaran tres lots amb vinils i discos d'alguns dels grups del cartell", han apuntat els organitzadors que han detallat que "cada lot inclourà un concert íntim que un dels artistes del festival oferirà exclusivament a la llar de qui el guanyi".

Summary: El festival Embassa't de Sabadell s'ajorna fins el cap de setmana del 10 i 11 d'octubre pel coronavirus


L'Ajuntament de Barcelona vol que el futur decret de Turisme del Govern introdueixi la temporalitat de les llicències dels pisos turístics per tal que siguin durant un temps determinat i revisables per a la seva renovació o no. Això és el que ha explicat la tinenta d'alcaldia d'Urbanisme, Janet Sanz, a 'El Periódico', on ha apuntat que aquesta mesura contribuiria a evitar males pràctiques, així com que les llicències fossin permanents i permetre així la reassignació. El govern municipal ha presentat aquestes qüestions a les al·legacions del decret de Turisme, que porta gairebé dos anys de retard. El pla especial urbanístic d'allotjaments turístics (PEUAT) només permet noves llicències en cas que hi hagi una baixa i en barris que no siguin cèntrics.

Summary: Barcelona vol que les llicències dels pisos turístics siguin temporals i revisables


El president de la Generalitat, Quim Torra, ha assegurat que Barcelona i el Mobile World Congress "tenen un futur compartit". "El 2021 farem el millor MWC de la història", ha afirmat Torra a través d'una piulada a les xarxes socials després de reunir-se amb el CEO de la GSMA, John Hoffman, i el president del Consell d'Administració de Fira de Barcelona, Pau Relat. La valoració arriba després que GSMA decidís aquest dimecres cancel·lar l'edició del Mobile d'aquest any després del degoteig de cancel·lacions d'empreses pel coronavirus.

Summary: Torra: "Barcelona i la fira de telefonia tenen un futur compartit i el 2021 farem el millor MWC de la història"


El coordinador de Catalunya en Comú, Xavier Domènech, s'ha dirigit al president del govern espanyol, Mariano Rajoy, des de l'escenari instal·lat davant del TSJC durant la mobilització permanent per demanar l'alliberament dels detinguts pel referèndum: "Rajoy, ens veiem l'1-O, [vostè] no sobreviurà a la força d'un poble unit, alegre i combatiu". A més, el també líder d'En Comú Podem al Congrés ha assegurat que l'Estat ha "suspès l'autogovern" de Catalunya i ha demanat unitat: "Som un sol poble". Finalment, ha agraït les mostres de suport dels "germans de la resta de pobles" d'Espanya. Milers de persones s'han concentrat a partir de les dotze del migdia al Passeig de Lluís Companys de Barcelona, davant de la seu del TSJC per demanar la llibertat de tots els detinguts. La mobilització ha estat convocada per l'Assemblea Nacional Catalana (ANC) i Òmnium. Des de mig matí ja s'ha començat a veure manifestants amb l'estelades. Els Mossos d'Esquadra han posat tanques davant del TSJC per evitar que s'hi acostin els manifestants.

Summary: Domènech, a Rajoy: "Ens veiem l'1-O, vostè no sobreviurà a la força d'un poble unit, alegre i combatiu"


El conseller delegat de la Grifols Raimon Grífols Roura ha assegurat que la companyia té la intenció de seguir fent noves adquisicions d'empreses com ha fet en els darrers temps, "si surten oportunitats". Així ho ha destacat en una trobada amb mitjans posterior a la junta general d'accionistes de la multinacional farmacèutica, en què també ha explicat que l'acord a que va arribar a principis de maig amb la xinesa Boya Bio Pharmaceutical per gestionar centres de plasma sanguini respon a "una diversificació estratègica geogràfica". Es un dels primers contactes amb el mercat xinès de la multinacional, que en canvi té una forta presència als Estats Units. "De moment ens estem coneixent", ha afegit en relació amb els socis de la Xina. Els responsables de la companyia també han explicat que fins al 2020 no començaran a desenvolupar els usos de la parcel·la que van comprar recentment a Lliçà de Vall. Grifols va destinar 580 milions d'euros el 2017 a inversions productives i d'innovació. "No estem comprant per comprar, tot el que comprem té sentit estratègic", ha afegit l'altre conseller delegat, Víctor Grífols Déu. En el darrer any i mig, la majoria d'adquisicions han estat als Estats Units. Pel que fa a futures compres, no hi ha un àmbit geogràfic concret on es prevegin les inversions. "Si surten oportunitats al Marroc, doncs al Marroc", ha posat d'exemple Grífols Déu. El conseller delegat de l'empresa Víctor Grífols Déu ha explicat durant la junta que la companyia ara té un ull posat a l'Àsia. Així, per exemple, l'any passat van obrir una filial a l'Índia. D'altra banda, fa unes setmanes la multinacional catalana va arribar a un acord amb la companyia xinesa Boya Bio Pharmacutical per construir i gestionar centres d'obtenció de plasma sanguini. El conseller delegat Raimon Grifols ha assegurat que confien que "en un futur" les autoritats dels Estats Units i d'Europa permetin utilitzar el plasma xinès, que "tindrà altres anticossos que no tenen el nord-americà o l'europeu", ha assenyalat.  Donar plasma és "com tallar-se els cabells" Raimon Grífols Roura ha confiat que "a mig termini torni el sentit comú" i es permetin les donacions de plasma sanguini als països on no està permès. És el cas d'Espanya, on es pot donar sang i al laboratori se n'extreu el plasma, però no es pot cobrar per ser donant. Grífols Roura ha comparat les donacions de plasma a les de llet materna, que no impliquen cap perjudici per a la salut, i amb tallar-se els cabells, que fins i tot va bé per sanejar: "Si no hi vas mai, tindràs un problema amb el cabell".  De fet, Grifols té una forta presència als Estats Units, on sí que estan permeses les donacions. Recentment va fer una "tornada a Europa" amb la compra de Haema, la major xarxa privada de centres de donació de sang d'Alemanya amb 35 centres. D'altra banda, el conseller delegat Victor Grifols Deu ha assenyalat que la companyia vol "potenciar la Xina" també en l'àrea de diagnòstic. La companyia vol donar un "salt de qualitat" al país, ja que "el mercat cada cop està tirant més", ha dit Grífols Déu durant la junta d'accionistes.  El futur de Lliçà de Vall Sobre els terrenys que la multinacional va comprar a Lliça de Vall el 2016 per a futures ampliacions productives, Grífols ha explicat que pretenen començar a desenvolupar-ne els usos a partir de 2020, any en què començaran a treballar en el pla estratègic amb horitzó en el 2027. La parcel·la té 48.716 metres quadrats i està al costat del Polígon Llevant Industrial de Parets del Vallès on ja hi té una planta de producció.  La retribució a l'accionista augmenta fins als 0,38 euros per acció Els accionistes de Grifols han aprovat destinar 265,1 milions d'euros a dividends (0,38 euros bruts per acció) el 2017, xifra rècord de la companyia que implica un augment del 21% en relació al 2016. La companyia manté en un 40% el percentatge del benefici net que dedica a dividends.  Segons ha explicat el president de la multinacional davant la junta d’accionistes, Grifols ja té 20.000 treballadors. Gairebé 5.000 s’han contractat durant el darrer any i mig.

Summary: Grifols preveu seguir fent adquisicions en un futur i posa un peu al mercat xinès


El Tribunal Suprem ha desestimat el recurs de cassació que va presentar l'empresa Iberpotash contra la sentència del TJSC del 2016 que l'obligava a aturar els abocaments al runam del Cogulló de Sallent i a restaurar la muntanya de sal. Els fets es remunten a l'any 2008 quan l'Associació de Veïns de la Rampinya va demanar a l'Ajuntament de Sallent que obrís un expedient de protecció als abocaments que es feien al Cogulló perquè, segons ells, es feien fora de la legalitat urbanística. Davant de la negativa del consistori, els veïns van anar al contenciós administratiu i el febrer del 2014 el jutge del TSJC els va donar la raó i va ordenar "suspendre els usos de l'abocament al Cogulló i restablir la realitat alterada". Iberpotash va imposar un recurs contra aquesta decisió i, de nou, l'any 2016 el TSJC va donar la raó als veïns. Davant d'això, l'empresa va presentar el recurs de cassació que ara ha desestimat el Suprem. Els veïns consideren que s'ha esgotat la via judicial, mentre que fonts de l'empresa han assegurat a l'ACN que encara poden presentar un nou recurs de cassació. La decisió del Suprem, avançada al diari 'Regió7' i confirmada a l'ACN per l'advocat de l'Associació de Veïns de la Rampinya, Climent Fernández, obliga l'empresa a "aturar immediatament els abocaments i a desmantellar" la muntanya de residus salins. De fet, l'advocat dels denunciants ja ha avançat que demanaran l'execució de la sentència. El cas es remunta a l'any 2008 quan els Veïns de la Rampinya van demanar a l'Ajuntament de Sallent que obrís un expedient de disciplina urbanística a Iberpotash perquè els abocaments "no s'ajustaven a la legalitat". En aquell moment, el consistori no va atendre la petició i els veïns van portar el cas al jutjat contenciós número 8 de Barcelona. El 18 de febrer de 2014 aquest jutjat va dictar una sentència en què donava la raó als veïns i obligava al consistori sallentí a "incoar expedient de protecció de la legalitat urbanística" i a ordenar la "suspensió immediata" dels usos d'abocament al dipòsit del Cogulló.  Iberpotash va presentar un recurs d'apel·lació contra aquesta decisió i el 14 de novembre de 2016 la sala tercera contenciosa del TSJC va confirmar la interlocutòria que va emetre el 2014 el jutjat contenciós número 8. Davant d'aquest fet, l'empresa va optar per presentar un recurs de cassació al Tribunal Suprem. Ara, aquest tribunal ha informat que no admet a tràmit el recurs i, per tant, la defensa dels veïns considera que s'esgota la via judicial del cas.  Amb tot, fonts d'Iberpotash han assegurat a l'ACN que l'empresa pot presentar un nou recurs de cassació contra la decisió del Suprem i així ho farà. Des de l'empresa han assegurat que aquesta sentència ha quedat superada amb les noves tramitacions que estan en marxa i asseguren que en aquests moments tota l'activitat està "reordenada i reendreçada". Fonts de la companyia també ressalten que actualment es treballa de manera molt coordinada amb totes les administracions i el territori.

Summary: El Tribunal Suprem desestima el recurs de cassació d'Iberpotash sobre el runam del Cogulló de Sallent


Els sectors del metall, l'automoció i la química són les indústries més afectats per la crisi derivada del coronavirus, segons el sindicat Comissions Obreres (CCOO). Des que es va decretar l'estat d'alarma, el passat 14 març, fins a principis del mes d'abril, s'ha produït una allau d'expedients de regulació d'ocupació temporal (ERTO) en els sectors industrials. El sindicat ha assessorat 964 empreses, que ocupen 125.158 treballadors, que han presentat o negociat diferents mesures per afrontar la crisi derivada de la pandèmia del coronavirus. En el 73,70 % dels casos s'ha plantejat  un ERTO, la majoria per causes de força major. Per sectors, els més afectats són els del metall, amb 370 empreses que han plantejat algun tipus de mesura i l'automoció, amb 194 empreses, entre les quals les dues més grans, Seat i Nissan que han presentat expedients temporals per a les seves plantilles. Pel que fa a la química 175 empreses han pres alguna mesura i en el cas del tèxtil han sigut 86 empreses. Per territoris l'afectació més gran es concentra al Barcelonès, amb 261 empreses on s'ha plantejat algun tipus de mesura, seguit per les comarques del Baix Llobregat, Alt Penedès, Anoia i Garraf, que concentren 238 empreses; el Vallès Occidental i la Catalunya Central, amb 159 empreses, i el Vallès Oriental, Maresme i Osona, amb 114 empreses. A la província de Lleida hem detectat 77 empreses, a la de Tarragona, 70, i a la de Girona, 45.

Summary: Els sectors del metall, l'automoció i la química són les indústries més afectades per la crisi de la covid-19


El president del PSC a l'Ajuntament de Barcelona, Jaume Collboni, ha advertit aquest dimarts a l'alcalde accidental de la ciutat, Gerardo Pisarello, que no té "dret" a "comprometre" el consistori en cap "acció unilateral" a l'entorn del referèndum d'autodeterminació de Catalunya. Collboni ho diu pel fet que Pisarello ha assistit en representació del govern municipal a la cimera pel referèndum convocada per a aquest dimarts a la tarda. "Té tot el dret a anar-hi, si així ho decideix, però no a comprometre el govern de la ciutat ni del conjunt de la ciutadania de Barcelona en cap tipus d'acció unilateral", ha afirmat el socialista. Collboni també ha recordat que el govern de Barcelona és "plural i d'esquerres, no independentista".  El socialista també ha alertat Pisarello i Barcelona en Comú que l'acord de govern entre aquesta formació i el PSC "deixa fora aquelles qüestions que van més enllà de l'àmbit estrictament municipal". Collboni ha considerat que "la solució de la relació de Catalunya amb la resta d'Espanya passa pel diàleg, la negociació i l'acord, des del respecte a les lleis vigents; mai de decisions unilaterals que no tenen cap recorregut en el nostre ordenament jurídic".   Des del PSC de Barcelona s'assenyala la "incoherència" que representa el fet que les formacions que defensen obertament un referèndum legal i acordat amb l'Estat assisteixin a la cimera. "Només cal recordar que Puigdemont, que sí presideix un govern independentista, va reclamar un referèndum 'si o si', és a dir una via unilateral que només condueix a la frustració i a alimentar els seus arguments per unes inevitables i imminents eleccions al Parlament", ha recordat Collboni.

Summary: Collboni recorda a Pisarello que no té "dret" a "comprometre" l'Ajuntament de Barcelona en cap "acció unilateral"


El Servei Català de la Salut (CatSalut) ampliarà el finançament dels dispositius de monitoratge continu de glucosa a tots els menors d'entre 0 i 18 anys amb diabetis tipus 1 a partir del desembre. Des del Govern es destaca que Catalunya és pionera a l'Estat en garantir, de forma protocol·litzada, l'accés d'aquesta tecnologia a tots els menors de 18 anys, incloent-hi el col·lectiu d'entre 0 i 3 anys. Salut continua desplegant, així, el protocol d'accés al monitoratge continu de glucosa implementant-ne la fase 2 que inclou els pacients d'entre 7 i 18 anys. D'altra banda, el Departament ha adoptat amb aquesta decisió una resolució recent del Ministeri de Sanitat, Consum i Benestar Social i finançarà, a través d'un estudi de monitorització, els sensors tipus flash per als pacients d'entre 4 i 17 anys amb diabetis tipus 1. El protocol d'accés al monitoratge continu de glucosa es va aprovar a principis del 2018 i està consensuat entre el Catsalut i experts clínics de diferents serveis d'endocrinologia de Catalunya. Es tracta d'un mètode d'actuació que prioritza els col·lectius amb més risc. A partir del juliol del 2018, es va començar a desplegar la fase 1 d'aquest protocol, que inclou els menors de 7 anys que per la seva immaduresa no expressen bé els símptomes de la hipoglucèmia. També inclou les dones amb diabetis tipus 1 que es queden embarassades i que necessiten un control més estricte per elles i pel fetus i els pacients que, tot i portar bomba d'insulina, presenten hipoglucèmies de forma inadvertida i/o repetida. Pel que fa als dispositius que es financen, atesos els diferents sensors que hi ha actualment al mercat es va decidir que el fos l'equip mèdic el que decidís el més apropiat per a cada pacient segons les seves característiques clíniques i preferències. D'aquesta manera, el CatSalut incorpora en la seva cartera de serveis, no només el monitoratge flash, sinó tots els sensors disponibles avui dia.

Summary: Salut finançarà els dispositius de monitoratge continu de glucosa a tots els menors de 18 anys amb diabetis tipus 1


Al metro, el descens ha estat del 86% fins a les nou del matí ACN Barcelona.-El descens de la demanda de viatgers de Rodalies i Ferrocarrils de la Generalitat continua caient més d'un 90% en hora punta, segons han informat les dues operadores. Així, segons Renfe, l'afluència de viatgers ha registrat un descens del 91%, mentre que en la jornada d'ahir va ser del 91,30%. Pel que fa a FGC, ha validat l'entrada de 7.670 persones, xifra que suposa un 90,8% menys que el mateix dijous d'abril del 2019, fins a les nou del matí. Respecte el 19 de març, també dijous, la reducció ha estat del 23,2% i respecte el 26 de març, d'un 1,4%. D'altra banda, el passatge al metro de Barcelona fins a les nou ha estat un 86% inferior que un dia laborable equivalent de l'any passat i en la línia d'aquest dimecres, segons informa TMB. Fins a les vuit del matí, el descens havia estat d'un 81% inferior al laborable equivalent del 2019 i també una dada similar a la d'aquest dimecres, mentre que fins a les set del matí la caiguda era del 68% respecte un dia equivalent del 2019 i amb una afluència semblant.

Summary: L'afluència de viatgers a Rodalies i FGC continua caient més d'un 90%


El president de l'Audiència de Barcelona, Antonio Recio, ha reclamat aquest dijous que aquest òrgan judicial tingui més magistrats i seccions civils per poder afrontar l'increment de recursos contra els bancs per clàusules sòl, execucions hipotecàries o altres conflictes contractuals. Actualment l'Audiència té 22 seccions, 11 penals i 11 civils, algunes de les quals subespecialitzades, amb un centenar de magistrats en total.  A les seccions civils, l'inici de la crisi va suposar-los més casos ingressats, però a partir del 2013 es van reduir lleument, amb poc més de 10.000 casos anuals. Però a partir del 2015, hi va haver un increment del 40%, fins als 14.200 casos, cosa que els ha portat al límit de la seva capacitat. Els assumptes resolts també han crescut, però els pendents de tràmit segueixen la mateixa tendència que els ingressats, i van ser uns 14.000 el 2016. Segons Recio, això es va deure a una sentència del tribunal europeu que va obligar a vigilar més les clàusules abusives i a permetre que es recorressin a l'Audiència les sentències de primera instància en aquesta matèria. Així, 2.500 casos del 2016 van ser només per execucions hipotecàries, cosa que suposa uns 25 casos per magistrat cada setmana. "L'esforç és molt important, però la situació és preocupant, perquè l'Audiència habitualment és l'última instància, i la sentència ha de ser de molta qualitat", ha explicat. A les seccions penals, la tendència ha estat diferent, amb uns ingressos que baixen lleugerament des dels 22.700 del 2013 als 21.300 de l 'any passat. Gràcies al bon ritme de resolució, a final de l'any passat quedaven menys de 4.000 casos pendents de tràmit. En aquest àmbit, Recio diu que les macrocauses compliquen el dia  a dia de les seccions però habitualment s'han resolt amb més reforços. Totes les seccions de l'Audiència tenen més casos que els mòduls màxims fixats pel Consell General del Poder Judicial (CGPJ). Les més col·lapsades són les civils, amb un 43% més de casos que els màxims prefixats, i les penals, amb un 20% més de casos. Les seccions de família i mercantil no superen més d'un 5% els màxims. Per tot això, la Sala de Govern del TSJC ha demanat pel 2018 un nou magistrat de vigilància penitenciària i vuit magistrats més per a les seccions civils. A més, s'estudia la possibilitat d'especialitzar una secció civil en propietat horitzontal, i una penal en execució de sentències. En tot cas, ha dit que no caben més de cinc o sis magistrats per secció, i per tant caldria crear noves seccions, tot i que admet que hi ha falta d'espai i que això suposaria també nomenar secretaris judicials i funcionaris. Resta de jutjats A la resta de jutjats de la demarcació, excepte els de la ciutat de Barcelona, els jutjats de primera instància, civils, han mantingut unes xifres estables, al voltant dels 50.000 casos ingressats i resolts, amb uns 26.000 pendents de tramitar. Els de violència domèstica penals també han estat estables, amb lleugera pujada, fins als 13.800 assumptes ingressats i resolts i uns 2.300 pendents de resoldre. Als jutjats d'instrucció penal les xifres van mantenir-se estables del 2013 al 2015, amb uns 400.000 casos, però el 2016 van baixar fins els 160.000. Això es deu a la reforma legal que va fer que els atestats policials per delictes sense autor conegut no es tramitin als jutjats. Els jutjats mixtos de primera instància i instrucció, civils i penals en ciutats petites i mitjanes, han vist reduir-se els casos civils de 77.000 el 2014 als 68.000 el 2016, i els casos penals dels 210.000 el 2013 als 100.000 l'any passat. Els jutjats penals han vist ingressar 8.500 casos el 2016, davant dels 10.000 del 2013. Els jutjats socials han reduït l'entrada de casos d'11.800 a uns 10.000 en quatre anys. Els jutjats de família, situats a Mataró, Badalona, Sabadell, Terrassa i Granollers, han vist créixer els assumptes, dels 8.000 als 9.000. Segons dades de la memòria, la majoria d'àmbits d'especialització estan per sobre dels mòduls màxims fixats pel Consell General del Poder Judicial. Els més col·lapsats són els de família, amb quasi el doble dels assumptes que els pertocarien, seguits dels de primera instància civil, amb un 78% més de casos que el màxim fixat, i els assumptes civils dels jutjats mixtos, amb un 50% més del màxim prefixat. Els únics àmbits que estan per sota dels mòduls mínims i màxims fixats són els de violència domèstica, els jutjats d'instrucció, i els casos penals dels jutjats mixtos. Així, el TSJC ha reclamat, de forma "prudent", segons Recio, dos jutjats mixtos a Vic i Arenys de Mar, sis jutjats socials a Barcelona, un penal a Terrassa, dos d'execucions a Barcelona, i 18 de primera instància civil per a tota la província, vuit a Barcelona ciutat, dos dels quals per incapacitats i família, dos a Badalona, dos a Sabadell, dos a Granollers, dos a Terrassa, un a L'Hospitalet de Llobregat i un a Mataró. Sobre els jutjats únics provincials especialitzats en clàusules sòl, Recio ha recordat que el TSJC s'hi va pronunciar en contra, perquè seria insuficient, i que fa un any va proposar  que cinc jutjats a tota la demarcació es dediquessin a aquesta qüestió i altres disputes amb els bancs. En tot cas, dimarts es reunirà amb el Departament de Justícia per estudiar mesures de reforç a aquest jutjat, que ha començat a operar aquest dijous. El president de l'Audiència, per això, demana augmentar la taxa de jutges per habitant, que a Catalunya és gairebé la meitat que la mitjana europea, reforçar els àmbits més col·lapsats i substituir ràpidament les baixes dels funcionaris. De fet, ha dit que l'Audiència ha mantingut, tot i l'augment de casos, una gran "qualitat" de les seves resolucions, i que la celeritat amb la que treballa es podria incrementar si hi hagués més mitjans humans i materials. De fet, ha dit que la prova d'una secció amb el sistema telemàtic sense paper 'e-justícia.cat' ha funcionat prou bé, tot i caldre adaptacions, i preveu que a finals d'any totes les seccions civils ja funcionin amb aquest sistema.

Summary: El president de l'Audiència de Barcelona reclama més seccions civils per afrontar les demandes contra els bancs


El president de l'AMI mostra el seu suport a Joan Rabasseda  ACN Arenys de Munt.-La Junta Electoral de Zona ha imposat una sanció de 600 euros a l'alcalde d'Arenys de Munt, Joan Rabasseda, i de 600 euros més a l'Ajuntament per una carta que cridava a votar en les eleccions del passat 27 de setembre. Segons el consistori, la sanció s'ha produït després d'una denúncia del PP, que ha acabat amb un expedient sancionador per a l'alcalde i l'ajuntament, que considera que la crida a la participació "és un dret reconegut en democràcia" i que la carta "no demanava el vot per cap formació política". El govern municipal ja ha presentat recurs. El president de l'Associació de Municipis per la Independència, Carles Puigdemont, ha expressat el seu suport a l'alcalde d'Arenys de Munt i ha dit que no hi cap motiu per a la sanció. En la carta, Rabasseda afirmava que "el vot és l'eina més poderosa que tenim els ciutadans per canviar les coses, tots junts, democràticament" i feia una crida a "reflexionar sobre la importància" del vot. Així mateix, l'alcalde feia constar que serà una cita "per canviar el futur" i també demanava "no deixar escapar aquesta oportunitat de canviar les coses". En una altre fragment, deia que els comicis eren una oportunitat "per decidir lliurement el futur de Catalunya". Per tot plegat, la Junta Electoral de Zona considera que es va cometre una infracció de l'article 50 de la LOREG. Després de conèixer la sanció, l'alcalde del municipi ha manifestat la seva "tristor" i ha lamentat "la pèrdua de qualitat democràtica" i ha expressat la "creixent preocupació per la cada vegada més minvada independència de poder judicial a l'Estat espanyol". Per la seva banda, el president de l'AMI, Carles Puigdemont, ha mostrat el seu suport a Rabasseda i ha afirmat que no hi ha cap motiu per aquesta sanció perquè només es feia una crida a la participació i no es demanava el vot "sense demanar el vot per cap força política concreta, sense lemes, eslògans ni expressions de cap candidatura".

Summary: La Junta Electoral sanciona l'alcalde i l'Ajuntament d'Arenys de Munt per cridar a la participació el 27-S


La Paeria incorporarà la figura d'un dinamitzador al centre d'acollida d'animals de companyia (CAAC) de Lleida que s'encarregarà de difondre la tasca de la canera a la ciutadania i, en aquest sentit, treballarà per fomentar les adopcions i dinamitzar la xarxa de persones voluntàries. El tinent d'alcalde de Transició Ecològica, Sergi Talamonte, ha explicat que la voluntat és poder convocar aquesta nova plaça durant les pròximes setmanes. Així mateix, l'Ajuntament també preveu reforçar el centre amb la contractació d'un nou operari amb vista a l'any vinent. D'altra banda, Talamonte ha denunciat que el centre es veu obligat a acollir animals procedents d'altres poblacions del Segrià, situació que atribueix, sobretot, al fet que els ajuntaments hagin de pagar per portar-los al centre comarcal d'Alcanó. L'Ajuntament de Lleida s'ha compromès a reforçar el personal del CAAC, segons ha anunciat el tinent d'alcalde Sergi Talamonte, després de reunir-se aquest divendres amb els responsables i treballadors de l'equipament municipal per tal d'analitzar les necessitats del servei per tal de millorar-ne el seu funcionament.  Talamonte ha explicat que el principal objectiu és afavorir les adopcions dels animals que es troben al centre. Per això, la Paeria crearà la figura del dinamitzador del CAAC, que es dedicarà a donar a conèixer la tasca de l'equipament, així com els animals que s'hi troben, per fomentar-ne les adopcions entre la ciutadania, i a dinamitzar la xarxa de voluntaris que col·laboren amb la canera i oferir-los l'acollida perquè puguin desenvolupar aquesta "important" tasca. "Cal ampliar i donar-li més potència a la figura del voluntari", ha remarcat el responsable municipal. Aquest dinamitzador s'incorporarà en els pròxims mesos, ja que l'Ajuntament té la intenció de convocar pròximament la nova plaça. A banda, la Paeria també preveu incorporar un nou operari per al centre i la voluntat és poder incloure aquesta contractació en els pressupostos municipals del 2020. Aquesta persona donarà suport en les tasques del dia a dia de les instal·lacions perquè "no pot ser que una persona quedi sola treballant per qüestions de seguretat". Actualment, el centre d'acollida d'animals de companyia de Lleida compta amb sis treballadors, un encarregat i cinc cuidadors, al marge dels serveis veterinaris i dels voluntaris.  S'estudiarà cas per cas cada animal que mori al centre En relació amb els animals que moren al centre, el tinent d'alcalde d'Habitatge i Transició Ecològica ha dit que la voluntat és "analitzar cas per cas quan es produeixi una baixa per conèixer-ne els motius i buscar solucions perquè no torni a passar". "Cal revertir aquelles situacions en què es determini que no han tingut les condicions adequades perquè això no passés", ha exposat. Cal recordar que en l'anterior legislatura, el Comú de Lleida, formació de la qual forma part Talamonte, va denunciar -aleshores des de l'oposició- que gairebé un de cada quatre animals que entraven a la canera municipal de Lleida morien, acusant així l'anterior govern socialista d'estar "incomplint" l'ordenança municipal de tinença i benestar animal. Els comuns van apuntar que al CAAC s'haurien estat cometent "diverses infraccions greus" entre les quals les de "maltractar els animals" i "mantenir-los sense l'alimentació necessària o en instal·lacions inadequades des del punt de vista higiènicosanitari, de benestar animal i de seguretat".    Talamonte critica que el centre rep animals procedents d'altres poblacions de la comarca D'altra banda, el tinent d'alcalde ha explicat que s'ha detectat que existeix un "transvasament d'animals que venen d'altres pobles de la comarca", una situació que "molt provablement vindria produïda pel fet que als municipis els costa uns diners portar un animal de companyia a centre d'acollida comarcal d'Alcanó", segons Talamonte.  En aquest sentit, ha reclamat la necessitat de treballar conjuntament amb el Consell Comarcal del Segrià per revertir aquesta situació ja que "genera una pressió al CAAC de Lleida que no hauria de ser". Per Sergi Talamonte, "cada municipi ha d'assumir la responsabilitat dels animals que li pertoquen" i "el que no pot ser és que ens trobem animals abandonats a Lleida que vinguin d'altres pobles".

Summary: La Paeria incorporarà un dinamitzador i també preveu contractar un nou operari a la canera de Lleida


Un 65,4% de les 2.118 persones que s'han sotmès a les proves preventives que ha realitzat el Bus de la Salut des de gener a setembre de 2015 han descobert que tenen algun tipus de malaltia ateromatosa, és a dir, la disminució del calibre de les arteries per l'acumulació de plaques de greix. No obstant això, només una vintena de persones van haver de ser derivades a un especialista hospitalari per malaltia arterial severa, cosa que significa que majoritàriament les proves han estat preventives i els pacients s'han derivat al servei d'Atenció Primària per fer seguiment d'una incipient malaltia vascular o renal, així com detectar que tenien hipertensió, diabetis, colesterol o un excés d'àcid úric. La Diputació de Lleida finança aquest projecte pioner a Catalunya que té un cost d'1,5 MEUR. La Diputació de Lleida i la Fundació Renal Jaume Arnó, conjuntament amb el Departament de Salut i la unitat de Diagnòstic i Tractament de Malalties Aterotrombòtiques (UDETMA), van  posar en marxa el Bus de la Salut al gener de 2015. Es tracta d'un estudi científic pioner a Catalunya que permetrà realitzar en 3 anys proves a 9.000 lleidatans amb risc de patir una malaltia cardiovascular o renal. Aquest dilluns, els seus representants han presentat en roda de premsa les primeres dades i han avançat el calendari que seguirà el Bus de la Salut l'any vinent. El president de la Diputació de Lleida, Joan Reñé, ha manifestat la seva ''satisfacció'' pel desenvolupament d'aquest projecte conjunt que permet ''avançar en la prevenció de malalties cardiovasculars i renals donant un servei des de la proximitat''. Reñé ha afegit que es tracta d'un projecte ''emblemàtic que es pot exportar a altres territoris perquè garanteix la salut des de la prevenció''. Per la seva banda, el director dels serveis territorials de Salut a Lleida, Josep Pifarré, ha assenyalat que el Bus de la Salut uneix en un mateix projecte l'àmbit de l'assistència sanitària, la docència i la recerca. Durant aquests 12 mesos, el bus s'ha desplaçat per les comarques de Lleida per realitzar un diagnòstic precoç a una població diana d'entre 40 i 70 anys, seleccionada aleatòriament per acomplir un o més d'un dels factors de risc cardiovascular (hipertensió, tabaquisme, obesitat, o dislipèmia, entre d'altres). En acabar aquest any haurà recorregut 50 municipis lleidatans i 2.856 persones amb factors de risc cardiovascular s'hauran fet les proves diagnòstiques preventives. Les dades L'equip del Bus de la Salut ja ha pogut obtenir els primers resultats, analitzant les proves de les 2.118 persones que van passar per l'autobús medicalitzat fins al 31 de desembre. D'aquestes 2.118 persones, 1.078 eren dones i 1.031 eren homes. Els resultats preliminars han determinat que un 65,4% presentaven una malaltia ateromatosa amb més presència en el cas dels homes (74,7%); a un 22,2% se'ls ha detectat una malaltia renal; a un 16,8% presentaven hipertensió arterial; un 2% diabetis; un 15% presentaven el colesterol elevat; i un 39,3% se'ls va detectar àcid úric elevat, de les quals 235 eren homes i 179 eren dones. La nova directora de l'IRBLleida, Elvira Fernández, ha explicat que el projecte inicial del Bus de la Salut s'ha completat i s'ha fet encara més transversal, ja que el passat mes de setembre es van afegir altres proves d'especialitats vinculades com la Pneumologia, la Neurologia i l'Endocrinologia en favor de la salut vascular. Fernández ha manifestat el seu ''orgull'' per tirar endavant un projecte ''tan innovador en benefici de la salut dels ciutadans'' i ha assegurat que Lleida ''ja és punt d'excel·lència, però encara ho serà més, en l'àmbit de la prevenció cardiovascular''. La doctora Àngels Betriu d'UDETMA ha explicat que les persones que han visitat el Bus de la Salut i han contestat l'enquesta han manifestat la seva satisfacció per la iniciativa, una opinió que també comparteix el vicepresident de la Fundació Renal Jaume Arnó, Ignasi Garcia, que en la roda de premsa ha indicat que els pacients són els principals beneficiaris d'aquest projecte.

Summary: El Bus de la Salut detecta a 50 municipis de Lleida un 65,4% de persones amb plaques de greix a les arteries


A partir del proper curs, l’Ajuntament de Cornellà de Llobregat posarà en marxa un sistema de tarifació social a les escoles bressol i l’Escola de Música municipals, a partir del qual les famílies pagaran els preus públics d’aquests serveis en funció de la seva disponibilitat de renda i del nombre de membres. L’objectiu de l’equip de govern és afavorir l'accés de la ciutadania als serveis i equipaments municipals en igualtat d’oportunitats, adaptant els seus preus públics a la capacitat econòmica de les famílies i  donar un servei públic més eficient i equitatiu. Amb aquesta mesura, impulsada a proposta del grup municipal d’ICV-EUiA en el marc de l’acord per al pressupost d’aquest any, el govern municipal continua treballant per garantir al conjunt d’infants de la ciutat el dret d’accés a l’etapa educativa de 0-3 anys i d’altres serveis educatius i culturals. Cornellà compta actualment amb vuit escoles bressol (amb 641 places) i una escola de música públiques, que actualment es financen amb recursos municipals, ja que la Generalitat, que és qui té les competències, té un deute acumulat amb el consistori per aquest concepte de més d’1 milió d’euros.

Summary: Cornellà aplicarà a partir del curs vinent el sistema de tarifació social a les escoles bressol i a l'escola de música


Els Mossos d'Esquadra han detingut un home de nacionalitat francesa que intentava entrar a la Sagrada Família amb diversos carregadors d'arma curta, segons ha avançat 'La Vanguardia' i ha confirmat l'ACN. Els serveis de seguretat del temple han alertat la policia al voltant de les cinc de la tarda d'aquest diumenge en detectar la munició als arcs detectors de metall. L'arrestat assegura que és un militar francès però està detingut per tinència il·lícita d'armes. Els Mossos d'Esquadra han obert diligències per investigar els fets. Segons ha pogut saber l'ACN, els agents no creuen que el retingut tingués intenció de cometre un atemptat terrorista. L'home ha argumentat haver-se "descuidat" els carregadors a la bossa perquè venia de fer pràctiques de tir. Els policies han localitzat una pistola en el seu cotxe, aparcat a prop del temple. Segons les mateixes fonts, l'home ha col·laborat en tot moment amb les forces de seguretat.  Aquest incident ha arribat després que la policia catalana hagi reforçat la vigilància en zones concorregudes de Barcelona per l'avís d'una possible amenaça terrorista durant les vacances de Nadal. Les forces de seguretat mantenen l'alerta antiterrorista en nivell 4 sobre 5.

Summary: ACTUALIZACIÓ:Els Mossos detenen un home que intentava entrar a la Sagrada Família amb diversos carregadors de pistola


Un informe del CTESC recomana al Govern la coordinació dels dos serveis per evitar els ''ciutadans xerpa'' ACN Barcelona.-Davant d'un context sociosanitari amb més envelliment, més cronicitat i més dependència, els sectors implicats en aquests serveis aposten per una integració de l'atenció social i sanitària que posi al centre la persona i eviti els ''ciutadans xerpa''. Un informe del Consell de Treball Econòmic i Social de Catalunya fa 57 recomanacions al Govern perquè treballi en aquesta direcció, un objectiu que tant el Departament de Salut com el d'Afers Socials tenen sobre la taula. Així ho han reconegut, el director general de Professionals de la Salut, que ha alertat sobre els ''senyals d'esgotament'' del sistema i el secretari general del Departament d'Afers Socials, Francesc Iglesies, que ha demanat ''generar molts ponts'' per ''ordenar'' la ciutadania que circula entre els dos serveis. El CTESC demana ''accelerar '' el procés d'integració de l'atenció social i sanitària amb un calendari ''realista''. Perquè això sigui possible, recomana assolir un compromís polític i el consens necessari alhora que un lideratge fort del Govern que faci que d'aqueta atenció integrada una realitat, al costat del lideratge dels professionals que han de fer front als reptes d'aquesta integració i transformar l'estructura actual.  En un informe, el Consell aposta per evitar les duplicitats actuals, amb equips que tinguin en compte les necessitats socials i sanitàries de les persones, i unificar processos d'avaluació. A l'hora, aposta per una transformació dels serveis socials, per apropar-se als estàndards del sistema sanitari en drets d'accés i qualitat de les prestacions.  Un dels membres del CTESC que ha participat en l'informe, Salvador Guillermo, ha recalcat que Sense un sistema integrat, el sistema d'atenció a les persones funciona de forma ''fragmentada i atomitzada'' que obliga a la persona a desplaçar-se entre diferents dispositius, cosa que ha anomenat amb el concepte ''ciutadà xerpa'', ja que s'ha de dirigir a diferents ''finestretes'' per aconseguir arribar als serveis que necessita. Per Guillermo, una eventual integració donaria continuïtat assistencial i incorpora determinants socials que també ''venen explicats'' a la salut de les persones. Per l'autor de l'informe, d'aquesta manera es poden conèixer aquesta elements que ajuden a ''anticipar'' les potencialitats derivades amb un cert temps. En aquest sentit, reconeix el paper que hi pot fer el ''big data''.  Per Guillermo cal desplegar una atenció ''universal'' des d'una vessant comunitària, d'atenció i de salut, i deixar de considerar ''escombra'' els serveis socials com el que no volen els altres serveis.  Des del CTESC també han apuntat la necessitat d'incrementar pressupostos per fer front a la integració però ha comparat aquest augment d'inversió amb la bombeta LED d'una llar, que ''genera més despesa però al final és estalvi''. A més, també es demana començar a treballar amb ''escenaris'' de ''pressupostos compartits'' que han d'ajudar al procés de transformació.  Des dels departaments implicats, el de Salut i el de Treball, Afers Socials i Famílies s'ha mostrat molt bona predisposició per assumir bona part de les recomanacions que fa el CTESC. Marc Ramentol ha assegurat que des de Salut ja s'ha començat a treballar en la integració vertical dels seus serveis i fixa el PLANUC, el Pla Nacional d'Urgències, com un exemple.  Ha reconegut que és una transformació ''profundament necessària'' i ha comparat la situació com el ''moure una muntanya''. Ha explicat que des de la vessant sanitària s'ha començat a incorporar la visió psicosocial de l'atenció i ha advertit però, que els perfils professionals actuals hauran de començar a canviar per poder donar aquesta nova resposta.  De la seva banda, el secretari general del departament d'Afers Socials, Francesc Iglesies, Ha anunciat que s'està enllestint un nou acord del PIAISS, el Pla interdepartamental d'atenció i interacció social i sanitària, vigent des del 2014, per fer-ne una versió ''més incisiva, més pragmàtica i més concreta'' per produir els avenços necessaris. Ha situat aqueta integració om un ''repte'' per a la planificació conjunta però ha advertit que el procés d'integració ''ha vingut per quedar-se''.

Summary: Els sectors social i sanitari aposten per la seva integració davant els senyals ''d'esgotament'' del sistema


La fiscalia de Tarragona demana gairebé vuit anys de presó a una exeducadora de la llar d’infants del Morell (Tarragonès) per vexacions, lesions i coaccions a diversos nens. Els fets van tenir lloc entre el 2009 i el 2015. Segons l’escrit d’acusació del fiscal, l’extreballadora, Marta R.P., de 34 anys i veïna de Valls, havia vexat i ridiculitzat diversos petits, fins al punt que van agafar pànic a anar al centre. La fiscalia l’acusa de quatre delictes contra la integritat moral, penats cadascun amb 1 any i 9 mesos de presó, i un delicte de lesions, amb 10 mesos i 15 dies de presó. A part, l’acusada també haurà de fer front a les indemnitzacions que reclamen les famílies, que s’eleven a prop de 30.000 euros. D’altra banda, el jutge arxiva el cas contra altres persones vinculades al centre a qui inicialment se les acusava d’encobriment. La direcció de la guarderia va advertir l’Ajuntament sobre l’actitud de l’acusada, que va ser expulsada l’any 2016. El cas es jutjarà en els propers mesos en un jutjat penal de Tarragona. En el seu escrit el fiscal considera que l’acusada, en els vuit anys que va treballar a la guarderia municipal -del juliol del 2008 a l’abril del 2016-, va mostrar en “incomptables ocasions” una actitud “intransigent i dictatorial” no sols vers les companyes i pares dels alumnes, sinó també cap als propis menors al seu càrrec.  Segons el relat de la fiscalia, “els imposava horaris fixes i reduïts per fer les seves necessitats fisiològiques, castigant-los si no els complien o si s’ho acabaven fent a sobre, actuant sense cap tipus de paciència ni consideració, obligant-los a caminar amb els pantalons abaixats només per mofar-se d’ells, i tractant algun d’ells en reiterades ocasions de forma inadequada per a la seva edat i circumstàncies, discriminant-los de la resta per raons personals i sotmetent-los a accions violentes, totalment injustificades, com empentes o gests bruscos perquè creguessin, mengessin o dormissin, així com frases i expressions impròpies cap a ells o els seus pares”. Segons el fiscal, l’acusada va cometre els actes vexatius aprofitant-se de forma “intencionada” de l’espai “tancat” que representava l’aula i la curta edat dels nens, ja que els petits no podien impedir el tracte de l’exeducadora ni tampoc explicar-los després als pares què passava amb suficient claredat. A partir d’aquí, l’escrit d’acusació recull quatre delictes contra la integritat moral i un de lesions. Contra la integritat moral i lesions El primer d’ells es remunta als cursos 2009-10 i 2010-11 quan la investigada exercia de tutora d’un petit que tenia pànic als sorolls. Segons el fiscal, l’exeducadora el va martiritzar per això. Relata que el nen era en un racó del pati, espantat, mentre altres nens jugaven amb globus, i ella se li va apropar per explotar-n’hi un a la cara “per pura diversió”, la qual cosa va generar “un gran estat de temor en el menor”. La tutora a més va impedir que cap educadora s’atansés a consolar-lo al·legant que així superaria la por.  Ja en el curs 2012-13 va obligar en diversos ocasions una nena que s’orinava a sobre a quedar-se durant molta estona despullada a la tassa del wàter o amb els pantalons bruts. També sovint la castigava a quedar-se sola asseguda en una cadira sense poder ni parlar ni moure’s durant molt de de temps. Segons el fiscal, la nena, a causa del “denigrant” tracte, es va tornar “reprimida” i “reticent” fins a l’extrem d’agafar el costum de mossegar-se els punys de la roba quan entrava i sortia del centre, “fruit de l’estat de nerviosisme i ansietat que li generava l’acusada”. Segons el relat del fiscal, a casa la nena reproduïa els actes de càstig que van posar en alerta els pares. La nena va estar en tractament psicològic durant gairebé un any.  En el curs següent, com a tutora de reforç d’un menor, li propinava “expressions injuriosos” sobre la seva mare i el va pressionar fins a tal extrem que el nen va començar a arrencar-se les ungles fruit de l’estat de nerviosisme, plorar cada cop que havia d’anar al lavabo i agafar por als sons forts i a l’explosió de globus. De l’octubre del 2014 al final de curs, també va ser tutora d’una nena a la qual també la deixava amb els pantalons bruts quan es feia pipí o caca al damunt i la tractava amb brusquedat. La nena tampoc volia anar a la guarderia. Finalment, l’octubre del 2015, l’exeducadora va lesionar un nen d’un any, fet que va destapar tot el cas. Segons l’escrit d’acusació, va empènyer un nen d’un any que estava al menjador que va fer que xoqués contra el marc de la porta i es donés un fort cop al front i caigués a terra. Després el va arrossegar fora del menjador amb el peu i el nen es va colpejar contra el terra. El nen no va ser portat al metge tot i tenir una marca al front. També va agafar por a la llar d’infants, a més de problemes per dormir. El cas es destapa Va ser el 9 de desembre del 2015 que la directora i les educadores del centre van enviar una carta a l’Ajuntament del Morell perquè prengués mesures respecte l’educadora que va ser expulsada de l'escola en un acomiadament disciplinari, segons decret d’Alcaldia del 28 d’abril del 2016. En un primer moment també van ser investigats per possible encobriment l’alcalde del Morell, l’exregidora d’Educació i l’exdirectora del centre. Es dona la circumstància que l’exregidora i l’acusada són familiars.  Els Mossos d'Esquadra van arribar a prendre declaració a pares d’onze infants durant la investigació. L’acusació, però, només recull vexacions a cinc menors. Les famílies reclamen un total de 28.500 euros en concepte d’indemnitzacions. En cas que l’acusada no pogués fer front a aquest pagament, haurà d’assumir-ho de forma subsidiària l’Ajuntament de Morell i l’asseguradora de l’escola de forma conjunta.

Summary: La fiscalia demana 8 anys de presó a una exeducadora que vexava nens a la llar d'infants del Morell


Aquesta setmana ha començat una nova campanya d'excavacions al jaciment neolític de La Draga a Banyoles. Enguany, els treballs tindran una durada d'uns dos mesos i se centraran en l’anomenat sector A, a prop d’on es van iniciar les excavacions al jaciment. D'aquesta manera, es continuaran els treballs que es van fer els anys 2013 i 2016. Les tasques d'enguany se centraran en la documentació i extracció dels pilars de fusta que formaven part de les cabanes i altres construccions. Concretament, es preveu l’extracció d'uns 150 pilars de fusta. Simultàniament, es durà terme l’estudi i l’anàlisi d’aquests elements, de gran importància per entendre com era l'organització dels poblat.  Tots aquests pilars seran mostrejats per poder identificar-ne el tipus d’arbre emprat, com va ser talat, la seva edat i d’altres característiques, com ara la seva determinació genètica. Tot això basant-se en l'anàlisi d’ADN. En aquesta campanya, es preveu la participació d’una cinquantena de persones, que col·laboraran en les diverses tasques. Tot i que provenen majoritàriament de diversos punts de la geografia catalana, motivats en gran mesura per la participació d’alumnes del Grau d’Arqueologia de la Universitat Autònoma de Barcelona (UAB), també hi haurà participants d’altres universitats de l’Estat i d’Europa.   Durant el període d’excavació, s'organitzaran sis jornades de portes obertes a la tarda (20, 22, 27, 29 de juny i 4 i 6 de juliol) per mostrar la feina dels arqueòlegs. També es faran dos dies de “neolítics a la fresca” (1 i 15 de juliol), per donar a conèixer alguns dels darrers avenços més significatius de la recerca. Així mateix, també es faran visites guiades els dissabtes i diumenges al Parc Neolític de La Draga oferirà els dissabtes i demostracions d'activitats neolítiques el primer diumenge de mes. Una exposició a Barcelona Aquest serà un any molt rellevant pel jaciment. A banda de completar les excavacions al sector A, també s'acabarà el projecte quadriennal finançat pel Departament de Cultura i es farà la incoació de l'expedient per a la declaració del jaciment com a bé cultural d’interès nacional (BCIN) per part de la Generalitat. A més, aquesta tardor s’inaugurarà una gran exposició monogràfica de La Draga al Museu d’Arqueologia de Catalunya a Barcelona que se suma al gran impacte científic i a la projecció internacional que ha assolit el jaciment en els últims anys. Un poblat neolític que, a més, any rere any va augmentant el nombre de visitants.    Des de l’any 2008, la UAB, el Museu d’Arqueologia de Catalunya i el Consell Superior d’Investigacions Científiques porten a terme un projecte de recerca al voltant del jaciment. La intervenció conjunta d’aquestes institucions permet un apropament més complert d'aquest singular jaciment, ja sigui des de la recerca, la formació de nous investigadors, la conservació de les restes i fins a la difusió de les dades.   Un poblat de fa 7.300 anys Aquest poblat neolític es troba situat a la vora oriental de l’estany de Banyoles. Es va descobrir l’any 1990 arran d'unes obres i des de llavors s’hi duen a terme excavacions sota la coordinació del Museu Arqueològic de Banyoles.   Aquest poblat prehistòric destaca per seu un dels primers indrets on les societats pageses neolítiques es van establir al nord-est de la Península Ibèrica, ara fa uns 7.300 anys. Aquests grups van transformar l’espai que els envoltava per tal de desenvolupar les pràctiques agrícoles i ramaderes necessàries per a la seva subsistència. El tret més singular del jaciment és la conservació d’elements elaborats en fusta i d’altres matèries orgàniques gràcies al fang que les envolta a sota terra. Aquest fet és excepcional en el cas de restes tant antigues que permet comprendre millor les primeres societats agràries de la Mediterrània occidental.

Summary: Nova campanya al poblat neolític de la Draga de Banyoles que permetrà extreure uns 150 pilars de fusta


La contaminació de l'aire a Barcelona ha baixat un 64% durant el mes de març, segons un estudi d'Ecologistes en Acció sota el títol 'Efectes de la crisi de la Covid-19 sobre la qualitat de l'aire urbà a Espanya'. Aquest informe s'ha fet a partir de mesuraments oficials en 24 ciutats de l'Estat. La reducció és del 55% de mitjana a les ciutats espanyoles. A més del confinament, la inestabilitat atmosfèrica també ha contribuït a aquesta millora. En les grans ciutats, la reducció del trànsit ha aconseguit percentatges molt importants, de l'ordre del 77% a la Zona de Baixes Emissions de Barcelona i del 75% a l'interior de l'M-30 de Madrid. L'informe elaborat per Ecologistes en Acció analitza les dades oficials de diòxid de nitrogen (NO2) recollits en 125 estacions de mesurament repartides entre les principals ciutats de l'Estat durant el mes de març de 2020 i dels deu anys anteriors. Presenta, per tant, una foto fixa de la qualitat de l'aire urbà en l'últim mes, abans i després de la declaració de l'estat d'alarma i les mesures de confinament. Des de la declaració de l'estat d'alarma el passat 14 de març s'ha produït una reducció dràstica dels nivells de contaminació atmosfèrica per diòxid de nitrogen (NO2) en les principals ciutats de l'Estat, amb una mitjana del 55% de disminució dels nivells de contaminació habituals en aquestes dates durant l'última dècada. A Barcelona s'ha produït una reducció dels nivells de contaminació atmosfèrica per NO2 del 64%. Aquesta reducció està directament relacionada amb la reducció dràstica del trànsit, així com de l'activitat portuària i aeroportuària, diu Ecologistes en Acció. La millora de la qualitat de l'aire està sent general, tant en els centres de les ciutats com en les perifèries urbanes, igual que són generals les mesures de limitació de la circulació adoptades. Si bé persisteix una certa diferència entre la contaminació registrada, major en les estacions orientades al trànsit que en les d'àmbit residencial. Els nivells de NO2 registrats durant l'estat d'alarma són els més baixos per a la segona quinzena del mes de març de l'última dècada  en totes les ciutats analitzades. Es mantenen, a més, molt per sota del valor límit i la guia anual de l'OMS, quan en les estacions de trànsit aquest llindar se supera sovint. Territorialment, s'aprecia una menor reducció de la contaminació a les ciutats de la cornisa cantàbrica, potser per factors meteorològics no identificats. En canvi, les ciutats del litoral mediterrani són les que més han rebaixat els nivells de NO2, fins a concentracions a vegades pròpies d'estacions d'àmbit rural. Les precipitacions i la inestabilitat atmosfèrica predominants durant el mes de març també han contribuït de manera important a millorar la qualitat general de l'aire. A menys trànsit menys contaminació El diòxid de nitrogen (NO2) és el contaminant típic emès pels tubs d'escapament dels automòbils (a més de per les calderes industrials i domèstiques). La seva evolució, per tant, està directament lligada a les emissions del trànsit motoritzat, sent aquesta la seva principal font a les ciutats i el principal factor que influeix en la qualitat de l'aire urbà, insisteix l'entitat. Ecologistes en Acció recorda que el NO2 provoca cada any a l'Estat al voltant de 7.000 morts prematures, segons l'Institut de Salut Carles III i l'Agència Europea de Medi Ambient. És un gas irritant que agreuja les malalties respiratòries i redueix la capacitat de resistència a les infeccions, per la qual cosa la seva dràstica reducció és una bona notícia en el context d'emergència sanitària actual. Encara que no són objecte de l'informe, les partícules en suspensió (PM10 i PM2,5) i l'ozó també han disminuït de manera notable en la segona quinzena de març, apunta l'ONG. La crisi de la Convid-19, conclou Ecologistes en Acció, demostra que la reducció estructural del trànsit motoritzat i els canvis en les pautes de mobilitat són la millor eina per a rebaixar la contaminació de l'aire a les ciutats.

Summary: La contaminació de l'aire a Barcelona baixa un 64% a Barcelona durant el mes de març, segons un estudi


El festival Fire!!, la Mostra Internacional de Cinema Gai i Lesbià de Barcelona, ha avançat aquest dijous els primers títols de l'edició que celebrarà a través de Filmin del 10 al 20 de setembre. Segons el certamen impulsat per Casal Lambda, aquesta edició obligadament digital serà "reivindicativa, social i més internacional que mai", amb estrenes d'arreu del món com el documental guanyador al festival Sundance, 'Welcome to Chechnya', que segueix la lluita contra la persecució LGTBI en aquesta república russa. El primer festival de cine LGTBI de l'Estat havia de celebrar aquest any el seu 25è aniversari, celebració que trasllada al juny del 2021 a causa de les restriccions per la crisi del coronavirus. La producció filipina 'Lingua Franca' s'estrenarà a l'Estat dins la secció Pantalla Trans. Es tracta d'una dona transsexual sense papers molt preocupada per la seva deportació, que acaba tenint una relació amb el net de la dona a qui cuida, a Brooklyn, per aconseguir una targeta verda que li permeti residir als Estats Units. També seran estrenes els llargmetratges de ficció 'Rialto' (Irlanda, 2019), un retrat íntim sobre un home que després d'una crisi familiar i professional troba consol amb un jove de 19 anys que es dedica a la prostitució, i 'Los fuertes' (Xile, 2019), la fugida d'un noi davant del rebuig dels seus pares per la seva orientació sexual. A més d'aquestes quatre pel·lícules, s'inclourà un homenatge al director independent argentí Marco Berger amb l'estrena de la seva nova pel·lícula 'El cazador', a més de dos dels seus títols anteriors, 'Taekwoondo' i 'Un Rubio'. També hi haurà una secció FIRE!! goes Freak i una recopilació dels millors títols d'aquests anys. L'accés a les pel·lícules s'habilitarà durant els 10 dies que dura la Mostra a través de Filmin i es podrà accedir a través de la subscripció a la plataforma o bé amb un abonament de 25 euros, que inclourà també 3 mesos de subscripció a Filmin. També es podrà accedir a una única pel·lícula a preus reduïts. El públic podrà opinar i puntuar les cintes per elegir els guanyadors d'aquesta edició en línia.

Summary: El festival Fire!! celebrarà al setembre la seva edició "més internacional" a través de Filmin


Els dos diputats d'ERC a Brussel·les, Antoni Comín i Meritxell Serret, també han demanat aquest divendres la delegació del seu vot per al debat d'investidura. D'aquesta manera, se sumen a la petició que ja van registrar ahir els diputats de JxCat que són a la capital belga, Carles Puigdemont, Lluis Puig i Clara Ponsatí. Ho ha anunciat el diputat dels republicans Raül Romeva després de reunir-se amb el president del Parlament, Roger Torrent, en el marc de la ronda de reunions per a la investidura. Ara és la Mesa del Parlament qui haurà de decidir si accepta o no les peticions després que els lletrats hagin conclòs en un informe que el reglament de la cambra catalana no permet delegar el vot ni pels diputats que són a la presó ni pels que són a Brussel·les. Romeva ha assegurat que ERC respectarà la decisió que prengui la Mesa i ha defensat que "s'han de respectar els drets de tots els diputats".

Summary: Comín i Serret també demanen la delegació del seu vot per a la investidura


L'ex primer secretari del PSC Pere Navarro ha defensat que no va fer "absolutament cap actuació ni a favor ni en contra" en el procés d'adjudicació d'una llicència a l'empresari Nicola Pedrazzoli, investigat en la peça 29 del 'cas Mercuri'. Navarro ha declarat aquest dimecres als jutjats de Sabadell en qualitat d'investigat i a la sortida ha defensat la seva "innocència" i la seva "correcta" actuació. El socialista ha reconegut que va parlar amb l'ex alcalde de Sabadell Manuel Bustos sobre aquest tema perquè aquest el va trucar però ha asseverat que no va fer cap gestió en aquest procés, com ha dit que queda constància al sumari. En aquesta línia, ha explicat que "probablement" també va parlar amb l'empresari interessat en la concessió per "queixar-se" perquè aquesta no havia fructificat però ha dit que li va respondre que el PSC no tenia res a veure i que tornés a iniciar el procediment o presentés un contenciós "si creia que els seus drets s'havien conculcat".

Summary: Navarro defensa que no va fer "absolutament cap actuació" en la concessió d'un canal investigat al 'cas Mercuri'


Repsol ha registrat aquest divendres una aturada no programada a la planta química d'OPSM al polígon Nord de Tarragona que ha generat un nou episodi de fum negre. Segons la companyia, no hi ha cap incidència més enllà de la columna de fum i la situació està controlada. Per frenar la formació de més fum, s'ha aportat vapor d'aigua a la torxa. Amb aquesta intervenció, la columna de fum, que ha començat a ser visible passades les tres de la tarda, ha deixat de ser-ho després d'uns vint minuts.

Summary: Una aturada no programada en planta química de Repsol al polígon Nord de Tarragona genera un nou episodi de fum


Un estudi sobre l'impacte econòmic que ha generat aquest 2016 el Parc Astronòmic del Montsec indica que encara a l'espera del que pugui passar aquest desembre els visitants d'aquest centre han deixat 1,362 milions d'euros en base a un càlcul de 30.000 visitants. En aquests moments, però, amb xifres tancades al novembre els visitants superen les 32.000 persones, una xifra que ja supera les dades de tot el 2015 i que se situa com una xifra rècord, segons ha destacat Concepció Cañadell, presidenta del consell Comarcal de la Noguera. De cara a incrementar els visitants, aquest divendres es posa en marxa per primera vegada el 'Bus de les Estrelles' que sortirà de Sabadell i Barcelona per visitar el centre i tornar el mateix dia. Des que l'any 2013 el consell comarcal de la Noguera va agafar la gestió del Parc Astronòmic del Montsec (PAM) el nombre de visitants del centre d'observació ha passat de les 20.000 persones que es va tancar l'exercici del 2014 amb un impacte econòmic de 750.000 euros, a les 32.000 persones que s'acumulen fins aquest mes de novembre amb un impacte de 1,4 milions d'euros i a l'espera del que pugui passar al desembre, tot i que és un mes poc rellevant estadísticament per al PAM, segons ha explicat Salvador Ribas, director científic del centre astronòmic.  Des del consell comarcal es treballa perquè les xifres del 2017 encara siguin molt millors i per això hi ha molta confiança en la celebració de dos congressos internacionals que s'estan preparant per al 2017 que haurien de suposar un salt qualitatiu per l'aportació que puguin fer els visitants estrangers que es desplacin per observa un dels cels més foscos del sud d'Europa i que té el certificat de 'Reserva Starlight' que va aconseguir el 2013 per part de la 'Fundació Starlight'.  Ribas ha explicat que un dels reptes a aconseguir aquest 2017 és que aquesta fundació renovi per quatre any més aquest reconeixement de la 'Fundació Starlight' que acredita internacionalment un territori amb un dels cels més foscos per observar les estrelles.  Per complir amb aquests objectius, el PAM i les diferents institucions públiques inclòs el Govern han aprovat un pla estratègic fins el 2020 on un dels objectius és la preservació dels certificats internacionals de foscor del cel del Montsec i el desenvolupament econòmic del territori, segons ha explicat Ribas. El director científic del PAM ha alertat que ''si ens carreguem'' l'acreditació de foscor internacional no podrà haver desenvolupament econòmic del territori.   L'estudi encarregat pel consell comarcal de la Noguera destaca que dels 32.000 visitants que de moment s'acumulen aquest 2016, la meitat d'ells procedeixen de l'àrea metropolitana de Barcelona, el 32% de Lleida (10% de les localitats de la comarca de la Noguera i el 22% de les comarques lleidatanes de fora del territori del Montsec), el 7% de Tarragona i el 4% de Girona.  Els visitants de l'estat espanyol només han suposat aquest 2016 el 3% del total i de l'estranger el pes és del 4%.  En l'estudi també s'indica que el 64% dels visitants del PAM han fet nit en algun establiment turístic del territori, mentre que el 36% dels visitants arriben i marxen el mateix dia. Dels visitants que fa nit al territori, el 66% ho fan contractant una nit i el 34% es queden dues nits.  Cañadell ha subratllat que una dada de l'enquesta que demostra la importància de la política de promoció econòmica que fa el consell comarcal és que el 85% dels visitants que arriben a la comarca diuen que ho fan per visitar el PAM, el 10% atrets per la natura i el paisatge i el 5% per fer turisme actiu. En l'estudi s'indica que el visitant que no pernocta genera una despesa de 7 euros mentre que el que pernocta una nit gasta uns 50 euros amb allotjament inclòs i 100 euros si es queda dues nits. Aquestes xifres sempre són per persona.  En el transcurs de la presentació també ha intervingut el president del consell comarcal del Pallars Jussà, comarca que limita amb el Montsec i que per tant també es beneficia de l'impacte econòmic del PAM. Constante Aranda ha agraït Octavi Bono, director general de Turisme del Govern, la política de distribució de recursos econòmics procedent de la taxa turística que es reparteix en tot el territori sense cedir a les pressions d'una ciutat com Barcelona que reclama la recaptació de tots els recursos que s'obtenen a la ciutat procedents de la taxa turística.  'Bus de les Estrelles' Una de les novetats que es posa en marxa aquest divendres per primera vegada és el 'Bus de les Estrelles' que gestiona una empresa privada i que té la intenció inicial de sortir un divendres al mes, quan hi hagi un mínim de 30 places, o bé farà sortides per encàrrec per grups que com a mínim siguin de 30 persones.  'El Bus de les Estrelles' sortirà de Sabadell, una de les ciutats catalanes amb més aficionats a l'astronomia, segons l'empresa que impulsa aquest servei, i després de passar per Barcelona partirà cap al Montsec fent una aturada per fer un ''sopar astronòmic', abans d'arribar a Ager per observa el cel des del PAM. El viatge, sopar inclòs, té un cost de 75 euros per persona i es torna al mateix dia a l'entorn de les dues de la matinada, que s'arriba a la capital catalana.  L'autocar disposa de wifi i el viatge inclou el transport, el sopar, l'entrada al Centre d'Observació de l'Univers, la projecció a l'Ull del Montsec, el planetari en tres dimensions, la cúpula desplaçable i ua visita guiada i sessió d'observació al Parc dels telescopis.

Summary: El Parc Astronòmic del Montsec registra un impacte econòmic de prop d'1,5 milions d'euros el 2016


Els fets es van produir divendres passat en un habitatge del carrer Hospital ACN Barcelona.-El jutjat de violència sobre al dona número 2 de Barcelona ha ordenat presó provisional comunicada i sense fiança per un delicte d'homicidi per a la parella de la dona trobada morta divendres passat en un pis de Ciutat Vella. Segons fonts judicials, no constaven denúncies prèvies entre la parella. El cos de la víctima, de 45 anys i nacionalitat espanyola, va ser localitzada divendres en un domicili del carrer Hospital, fins on s'hi van desplaçar agents de la policia catalana i el Sistema d'Emergències Mèdiques. Els Mossos van rebre l'avís a dos quarts d'onze del matí de divendres l'avís del detingut –de 38 anys, nacionalitat moldava i veí de Barcelona- alertant que havia trobat la seva parella morta al seu domicili, però després dels resultats de l'autòpsia i de la investigació policial els agents van concloure que l'home era l'autor material de l'homicidi, segons fonts policials. Finalment, aquest dilluns a ha passat a disposició del Jutjat de Violència Domèstica de Barcelona, que ha ordenat l'ingrés a presó de l'home.

Summary: Presó sense fiança per a la parella de la dona trobada morta en un pis de Ciutat Vella


El recurs presentat a l'Audiència de Barcelona es basa en la declaració inculpatòria de l'exprofessor ACN Barcelona.-L'advocat que representa diverses víctimes d'abusos sexuals que hauria comès l'exprofessor dels Maristes Sants-Les Corts Joaquín Benítez n'ha sol·licitat aquest dijous l'ingrés a presó per risc de fuga i per evitar la destrucció de proves, després que el jutjat en decretés llibertat provisional dissabte amb mesures cautelars. El lletrat, Ibán Fernández, ha presentat el recurs a l'Audiència de Barcelona, acompanyat pel pare que va destapar els casos, Manuel, a la Ciutat de la Justícia aquest dijous. En una atenció als mitjans, l'advocat ha argumentat que el recurs es basa en la pròpia declaració inculpatòria de Benítez, que va reconèixer davant el jutge "almenys un dels delictes de què se l'acusa". Per aquest delicte l'exprofessor dels Maristes podria ser condemnat com a mínim a 13 anys i mig de presó. L'advocat confia que l'Audiència de Barcelona revoqui la llibertat provisional que es va acordar per a Benítez i ha assenyalat que les mesures cautelars no són suficients. "No ens val que hagi de comparèixer una dia a la setmana als jutjats ni que se li vagi retirar el pressupost", ha afirmat Fernández, que porta les denúncies per abusos contra Benítez de quatre famílies, però està obert a totes les víctimes. Fernández ha insistit en el risc de fuga de l'exprofessor dels Maristes Sants-Les Corts: "Poques hores després de sortir en llibertat va dir en una entrevista de televisió que marxaria durant uns dies en un lloc on no el coneixeria ningú". També ha advertit del risc de destrucció de proves i s'ha mostrat convençut que si hi havia algun element en el domicili de Benítez que el pogués inculpar ja l'haurà eliminat.  El lletrat espera que l'Audiència també tingui en compte les "moltes denúncies" que, segons ha assenyalat, està previst que es presentin en els propers dies. Fins ara més d'una desena de persones han denunciat als Mossos d'Esquadra almenys quatre treballadors dels Maristes Sants-Les Corts i un monitor que hi va fer pràctiques.  Fernández ha criticat que si no hagués estat per la denúncia del pare que representa l'exprofessor dels Maristes continuaria treballant amb infants. L'últim contracte en activitats de lleure va acabar aquest mes de gener, ha recordat l'advocat, que ha explicat que les empreses que el van contractar estan parlant amb les famílies i que, de moment, no consta que hagués abusat d'altres infants.  Les famílies estudiaran denunciar el centre i s'oposaran que es personi com a acusació particular L'advocat no descarta que les famílies denunciïn el centre, però ha puntualitzat que s'esperaran a "tenir proves suficients per fer un pas en aquest sentit". En tot cas, ha argumentat que com que "els abusos i les agressions sexuals es van cometre durant el curs escolar, en horari lectiu o activitats extraescolars i dins el centre, des del punt de vista de responsabilitat civil, l'escola hi haurà de respondre d'alguna manera". Fernández espera que no s'accepti la petició dels Maristes per personar-se com a acusació particular en tots els casos d'abusos que afecten l'escola, tal com han avançat aquest dijous els responsables dels Maristes a Catalunya Ràdio. En tot cas, com a advocat de les famílies denunciants, s'hi oposarà. També ha explicat que requerirà al jutge el protocol intern dels Maristes, que es va posar en marxa el 2013, per estudiar "quina aplicació pràctica està tenint".  "No descartem absolutament res", ha afirmat Fernández sobre els moviments judicials que faran. Crítiques a la Fiscalia per no investigar els abusos denunciats el 2011 tot i tractar-se d'un delicte semipúblic El lletrat també ha retret a la Fiscalia que no continués investigant la denúncia del 2011 contra Benítez que el pare d'un alumne va presentar al centre, però que no va ratificar en seu policial o judicial. Fernández ha assenyalat que els abusos sexuals són "un delicte semipúblic i, per tant, en el moment que se'n té coneixement, encara que els pares no vulguin ratificar la denúncia, la Fiscalia té potestat per continuar amb la investigació i imputar una persona que després pot ser condemnada". "El que ha ocorregut en aquest cas és que no s'ha fet res", ha criticat.  L'advocat assegura que les víctimes no han rebut ajuda psicològica per part del centre Fernández ha assegurat que ni la Generalitat ni el centre han ofert ajuda psicològica i considera que si la institució ofereix professionals per donar suport a les víctimes, la iniciativa serà ben rebuda. Preguntat per la possible responsabilitat de la Generalitat en els casos d'abusos que s'estan coneixent en els darrers dies i corresponents a diverses èpoques, l'advocat ha afirmat que examinaran "fins on ha arribat la tasca inspectora" del Govern quan la instrucció estigui més avançada.  El pare denunciant, sobre les dificultats perquè una investigació de pederàstia tiri endavant: "Un abús queda en res, enterrat" El pare, Manuel, ha apel·lat al "deure moral de la institució de denunciar" possibles casos d'abusos i ha lamentat que el sistema "jugui" en les agressions sexuals als menors. "El menor és menor i els advocats adverteixen els pares que el procés serà llarg i que el fill patirà", ha assenyalat, per continuar: "Un abús queda en res, enterrat. La família es veu sola. Aquest va ser el nostre cas".

Summary: L'advocat de víctimes d'abusos sexuals als Maristes sol·licita l'ingrés a presó de Benítez per risc de fuga


El govern de l'alcaldessa Ada Colau ha tancat amb veïns i comerciants els plans d'acció per impulsar tres noves superilles a la ciutat, concretament al carrer Girona i entorns (Dreta de l'Eixample), a l'espai Germanetes i Consell de Cent (Esquerra de l'Eixample) i a Sant Gervasi de Cassoles (Sarrià-Sant Gervasi). Després de consensuar l'acció amb els agents dels barris, el govern de Colau preveu començar a fer els projectes al setembre i que les obres puguin estar en marxa el 2020, segons ha explicat la tinenta d'alcaldia d'Urbanisme, Janet Sanz. Tanmateix, l'elaboració dels projectes quedarà en mans del pròxim govern, que haurà de decidir si els fa o no. En cas tenir un segon mandat, la voluntat del govern de Colau és estendre les superilles a les grans artèries de la ciutat, com les avingudes Diagonal i Meridiana o La Rambla.  Pel que fa a l'actuació al carrer Girona i entorns, la superilla estarà entre la ronda de Sant Pere i el carrer de Còrsega, i el carrer de Roger de Llúria i el passeig de Sant Joan. La principal actuació es fa al carrer Girona, amb l'objectiu que no sigui una via de pas per als cotxes, sinó que hi passin principalment vehicles que tenen com a destí els entorns el mateix carrer o els entorns.  Es preveu la reurbanització estructurant del carrer Girona entre Mallorca i Gran Via, la creació d'un carril bici al carrer Bruc, la reurbanització tàctica del carrer Girona entre Provença i Diagonal i la millora de les voreres al carrer Mallorca i Roger de Llúria, entre altres accions.  La segona superilla es farà a l'Esquerra de l'Eixample, entre els carrers de Vilamarí i Comte d'Urgell, i la Gran Via de les Corts Catalanes i l'avinguda de Roma. Les primeres actuacions seran la reurbanització estructurant del carrer Borrell entre Aragó i Diputació i de Consell de Cent entre Viladomat i Urgell. També es farà, entre altres actuacions, un nou carril bus al carrer Aragó entre Tarragona i avinguda Roma, tram en què també es milloraran les voreres.   En aquest àmbit es preveu guanyar fins a 37.706 metres quadrats d'espai públic a través de la pacificació dels carrers del Consell de Cent, Llançà, Rocafort, Comte Borrell i Casanova amb l'objectiu de convertir-los en espais veïnals. A més, també es planteja la recuperació dels xamfrans en els encreuaments entre carrers veïnals perpendiculars per aconseguir noves places on poder implantar més arbres i zones verdes.  La tercera superilla serà entre els carrers de Balmes, Mandri, passeig de la Bonanova i ronda del General Mitre. Un dels principals problemes d'aquest àmbit són dues dreceres de cotxes de pas que travessen el barri, amb una mitjana de pas de 2.500 vehicles al dia. En aquest àmbit es preveu la reurbanització estructurant del carrer Sant Gervasi de Cassoles entre passeig de la Bonanova i Ronda General Mitre, així com altres reurbanitzacions, com la de la plaça Frederic Soler  del carrer Cerignola entre Mandri i Ganduxer, entre d'altres. Es preveu guanyar 9.032 metres quadrats d'espai públic.   100.000 metres quadrats d'espai públic alliberat  L'objectiu de les superilles és que que hi hagi més zones verdes i d'estada i oci, així com combatre la sobreocupació per part de motos i terrasses de les voreres i facilitar la mobilitat dels veïns amb itineraris rectilinis. En aquest sentit, la tinenta d'alcaldia d'Urbanisme ha indicat que gràcies a les cinc superilles que s'han impulsat durant el mandat s'han allibertat 100.000 metres quadrats d'espai públic, l'equivalent a 10 illes de l'Eixample. Amb les tres noves, s'arribaria fins als 160.000 metres quadrats, unes 16 illes de l'Eixample.  L'objectiu: estendre el model a les grans artèries Després de les experiències de les superilles del Poblenou, Horta, Sant Antoni, Hostafrancs i Les Corts, el govern de Colau vol impulsar ara tres projectes més per continuar amb el desplegament del model, amb l'objectiu de crear una "xarxa" entre les superilles, segons ha assegurat Sanz.  La proposta del govern municipal és portar aquest model que "prioritza els veïns" i la "qualitat de la vida quotidiana" a les grans artèries de la ciutat, com les avingudes Diagonal i Meridiana, la via Laietana o La Rambla. "És una revolució verda indispensable perquè puguem viure a Barcelona", ha dit la tinenta d'alcaldia d'Urbanisme, que ha indicat que aquest model d'urbanisme "ha vingut per quedar-se".

Summary: Barcelona impulsarà els projectes de tres noves superilles al setembre


Ferraz atribueix els resultats a la baixa participació i al fet que els socialistes andalusos no han sabut mobilitzar les seves bases ACN Madrid.-El secretari d’Organització del PSOE, José Luis Ábalos, ha afirmat aquest dimarts que la seva formació no ha demanat –com es va interpretar ahir de les seves paraules- la dimissió de la presidenta andalusa, Susana Díaz, com a màxima responsable del partit a aquest territori. Segons Ábalos, Díaz “compta amb la confiança” de la cúpula del partit, però Ferraz “acompanyarà” el PSOE andalús en la presa de decisions que caldrà fer ara. Malgrat negar la màxima, Ábalos ha volgut recordar que la “renovació” que és “senyal d’identitat del PSOE” i un terme “consubstancial” als 140 anys d’història del partit. Ábalos ha fet aquestes manifestacions després de l’executiva del partit presidida pel secretari general del PSOE i president del govern espanyol, Pedro Sánchez, que ha analitzat les claus de la davallada a les eleccions andaluses.  El número dos del PSOE ha volgut negar les interpretacions que s’havien fet de les seves manifestacions aquest dilluns, quan va obrir la porta a la marxa de Susana Díaz recordant que “el nostre paper està sempre subordinat a l’èxit del nostre projecte polític i sempre estem a disposició de la nostra organització”. En declaracions a la Cadena Ser, Susana Díaz ha assegurat aquest dimarts que no es planteja dimitir i ha responsabilitzat de la derrota l’estratègia de Ferraz de no parlar de Catalunya i sí dels problemes dels andalusos.  En tot cas, Ábalos ha negat que la cúpula demani la seva dimissió, però ha assegurat que Ferraz “acompanyarà” el PSOE andalús “més enllà de les seves responsabilitats” en la presa de decisions que caldrà fer ara. És el mateix que va fer –ha recordat- amb el PSC. En aquesta línia, ha recordat que “la renovació” és “inherent a la naturalesa del partit” i “tots estem al serveu de l’organització”. Contràriament al que ha fet Susana Díaz, Ábalos ha atribuït els resultats a una baixa participació, malgrat que no ha especificat les crítiques que la cúpula del partit llança a una estratègia de Susana Díaz de fomentar, precisament, a l’abstenció. “Tot procés electoral ha de motivar interès, i cal estimular la participació”, “i ens hem de preguntar perquè no arribem al 60% de la població i no hem aconseguir mobilitzar electorat de l’esquerra per plantar cara a l’ofensiva de la dreta”.

Summary: El PSOE diu ara que no demana la dimissió de Susana Díaz però recorda que “la renovació és senyal d’identitat del PSOE”


Els eurodiputats independentistes Oriol Junqueras, Carles Puigdemont i Toni Comín ja tenen perfil propi a la web de l'Eurocambra. Un dia després que el Parlament Europeu hagi comunicat internament que el 13 de gener prendrà nota oficialment de la seva condició d'eurodiputats, tots tres ja apareixen a la pàgina web de la institució. El perfil de Junqueras inclou una fotografia del líder d'ERC quan era eurodiputat en la legislatura 2009-2014. Per contra, Puigdemont i Comín, que s'estrenen a l'Eurocambra, encara no compten amb imatge. Malgrat la decisió de la Junta Electoral Central de vetar que Junqueras es pugui acreditar com a eurodiputat, la cambra europea de moment reconeix el líder d'ERC com a membre. Des de la presidència del Parlament europeu remarquen que no han rebut cap notificació de la decisió de la JEC sobre Junqueras del passat 3 de gener, de manera que, a l'espera del que dicti el Tribunal Suprem, el que fan és aplicar la sentència del TJUE.

Summary: Junqueras, Puigdemont i Comín ja tenen perfil propi a la web de l'Eurocambra